b'\n_START_ARTICLE_\nMikko Roiha\n_START_PARAGRAPH_\nMikko Aleksi Roiha (s. 7. joulukuuta 1971 Vantaa) on suomalainen teatteriohjaaja._NEWLINE_Roiha opiskeli Tampereen yliopiston n\xc3\xa4yttelij\xc3\xa4nty\xc3\xb6n laitoksella 1993\xe2\x80\x931994. H\xc3\xa4n valmistui taiteen kandidaatiksi vuonna 1997 Taideteollisen korkeakoulun elokuvataiteen osastolta p\xc3\xa4\xc3\xa4aineenaan ohjaaminen ja k\xc3\xa4sikirjoittaminen._NEWLINE_Vuosina 1998\xe2\x80\x931999 Roiha ty\xc3\xb6skenteli ohjaajana Kajaanin kaupunginteatterissa ja vuosina 2001\xe2\x80\x932003 Sein\xc3\xa4joen kaupunginteatterin johtajana. H\xc3\xa4n on ohjannut n\xc3\xa4ytelmi\xc3\xa4 my\xc3\xb6s Kouvolan Teatterille, Joensuun, Vaasan, Oulun ja Kuopion kaupunginteattereille sek\xc3\xa4 Rakastajat-teatterille, Koko-teatterille, Lilla Teaternille, Tampereen Ty\xc3\xb6v\xc3\xa4en Teatterille ja Tanssiteatteri Minimille._NEWLINE_Roiha tunnetaan erityisesti klassisten n\xc3\xa4ytelmien moderneista ohjauksista, joista h\xc3\xa4n sai n\xc3\xa4ytt\xc3\xa4m\xc3\xb6taiteen valtionpalkinnon vuonna 2008. H\xc3\xa4n on sovittanut uudelleen muun muassa Hella Wuolijoen Niskavuori-n\xc3\xa4ytelmi\xc3\xa4. Roiha on sovittanut n\xc3\xa4ytelmiksi my\xc3\xb6s muun muassa Pirkko Saision omael\xc3\xa4m\xc3\xa4kerrallisia teoksia._NEWLINE_Roiha asuu Berliiniss\xc3\xa4. H\xc3\xa4n on avoimesti homoseksuaali. Vuosina 1992\xe2\x80\x931993 Roiha n\xc3\xa4ytteli baarimikko Timoa satiirisarjassa Hyv\xc3\xa4t herrat.'